Nordjyllands Politi fik en anmeldelse om en boksalarm natten til fredag klokken 4.05. Et vidne hørte et brag og så kort efter en personbil køre væk fra stedet i høj fart, skriver Nordjyllands Politi i en pressemeddelelse. Hæveautomaten, der tilhører Den Jyske Sparekasse, er placeret i væggen ved en genbrugsforretning i Hvalpsund og blev forsøgt sprængt. Gerningsmændene havde efterladt sig gasflasker og slanger på stedet. Efter anmeldelsen modtog de også en melding om brand på stedet, så både politi og brandvæsenet blev kaldt til stedet. - Nordjyllands politi har gennem de seneste timer foretaget gerningsstedsundersøgelse på stedet, og denne er nu afsluttet, skriver Karsten Højrup Kristensen i en pressemeddelelse. Nordjyllands Politi efterlyser nu vidner, der kan have set mistænkelige biler eller personer i området omkring Hvalpsund. Nordjyllands Politi kan kontaktes på 114, hvis du har oplysninger.

Referat:
Et forsøg på bokssprængning fandt sted natten til fredag i Hvalpsund ved Den Jyske Sparekasse. Gerningsmændene efterlod gasflasker og slanger på stedet.